Mågen er langt fra det mest populære dyr. De højlydte morgenskrig og det gribske næb gør den til en stor irritationsfaktor for de mange byboere. Tidligere har Aalborg Kommune sat initiativer i gang for at holde mågebestanden nede. Nu tyder noget på, at nogen har taget sagen i egen hånd, og det vækker harme hos Nordjylands Politi, der kommer med en advarsel. Advarslen kommer på baggrund af, at Fødevarestyrelsen i weekenden anmeldte, at der var fundet en død måge på Blegkilde Allé i Aalborg med en forgiftet cocktailpølse i munden. Fundet vækker bekymring hos Fødevarestyrelsen, eftersom fødevaren mistænkes at være inficeret med stoffet Carbofuran - et kraftigt giftstof, der, inden det blev forbudt, blev brugt til bekæmpelse af skadedyr. Dette fik Dyrevelfærdssektionen ved Nordjyllands Politi til efterfølgende at indlede en efterforskning af sagens nærmere omstændigheder. I frygt for at nogen bevidst har efterladt en forgiftet madvare på et offentligt sted, advarer Nordjyllands Politi nu borgere, der opholder sig i området mod at komme i nærheden af efterladte fødevarer. Stoffet er giftigt ved indånding, berøring og indtagelse, hvorfor man skal være yderst opmærksom, også hvis ens husdyr kommer i nærheden af efterladte fødevarer, oplyser lederen af Dyrevelfærdssektionen, politikommissær Henrik Jensen. -	Jeg kan godt være bekymret for, at der kan være efterladt flere fødevarer, der kan være farlige for både mennesker og dyr omkring Blegkilde Allé, og jeg finder det forkasteligt, hvis man ved en bevidst handling har efterladt giftstof i fødevarer i det offentlige rum på den måde, lyder det fra politikommissær Henrik Jensen, der opfordrer til, at man som forældre tager en snak med sine børn om ikke at samle efterladte fødevarer op. Den døde måge er sendt til undersøgelse for at få konstateret præcist, hvilket giftstof der er tale om. Nordjyllands Politi understreger alvoren af sagen og opfordrer borgere til at rette henvendelse på 11, hvis de finder fødevarer i området, der kan være forgiftet.

Referat:
Nordjyllands Politi sender en advarsel ud til borgerne omkring Blegkilde Allé i Aalborg, efter der i weekenden blev fundet giftstof i en efterladt fødevare.